অবশ্য যে প্রতিশ্রুতির বুলি নিয়ে মুসলিমবিশ্বে ধর্মনিরপেক্ষতার আগমন ঘটে, একবিংশ শতাব্দীর দোরগোড়ায় এসে তা অনেকখানি নেতিয়ে পড়েছে, ধসে গেছে তার দার্শনিক ভিত্তি। ইউরোপের ধর্মান্ধদের মতো ধর্মনিরপেক্ষ মতান্ধরাও অপরের বিশ্বাসকে সহযোগিতা করার বিপরীতে বিদ্বেষপূর্ণ প্রতিযোগিতায় লিপ্ত হয়েছে। মুসলিমবিশ্বের ওপর একরকম চাপিয়ে দেয়ার ফলে বর্তমান মুসলিম উম্মাহও ধর্মনিরপেক্ষতার রকমারি যুক্তি থেকে পালাক্রমে মোহমুক্ত হতে শুরু করেছে। কালক্রমে মুসলিম উম্মাহ আজ এটাও বুঝতে সক্ষম হয়েছে যে, পশ্চিমা ধর্মনিরপেক্ষ সভ্যতার সঙ্গে সম্পর্কচ্ছেদ দৈহিক বিচ্ছিন্নতাই নয় বরং পূর্ণ নৈতিক ও বুদ্ধিবৃত্তিক স্বাধীনতা।